Document ID: /roh_data/filtered/fineweb-2-filterrobots_roh.jsonl.gz/63772

Gia dapi blers onns organisescha il Club da hockey Engiadina il camp da hockey durant la stad. Uffants e giuvenils da la regiun, dentant er dad autras parts da la Svizra e da l’ester emprendan durant in’emna anc meglier lur sport. Il camp da hockey porscha trenament en tut ils secturs da hockey. Quai cumenza cun ir cun ils patins, sur il trair, fin tar il trenar il gieu da posiziun e sa chapescha il giugar. Ils uffants e giuvenils ch'èn da la partida vivan durant in emna il sport da hockey.
Trenaders professiunals accumpognan ils uffants
Sut la batgetta dals trenaders da las equipas da hockey engiadinaisas, Benny Wunderer ed Alexander Aufderklamm ha lieu il camp da hockey a Scuol. Sper ils trenaders dal Cdh Engiadina e da l'EHC San Murezzan sustegnan er anc in trenader da golis, in trenader da l'academia da hockey da Salzburg ed ina fisioterapeuta il camp. E tranteren gidan era anteriurs giugader da hockey dal Cdh Engiadina durant l’emna da hockey, sco il goli Florian Haller dad Ardez.
Jau tir il chapè da mintga participant dal camp da hockey. Il program durant quest’emna è fitg stretg.
Forsa resta in u l’auter fidaivel al hockey
L’emna da hockey en Engiadina vul meglierar la qualitad dals uffants e giuvenils sin il glatsch. Ina da las finamiras dal camp è era da vulair svegliar tar in u l’auter la passiun per il hockey, e forsa che in u l’auter prenda perfin en mira ina carriera professiunala da hockey. Ils organisaturs dal camp da hockey dian dentant era:
Sch'i sa sviluppa mo ina amicizia durant quest’emna, avain nus gia cuntanschì ina massa.